Kjörnefnd framsóknarmanna hittist á ný á morgun Kjörnefnd Framsóknarflokksins í Norðvesturkjördæmi kom saman til fundar í kvöld . Rædd var sú staða sem upp er komin eftir að Kristinn H. Gunnarsson alþingismaður ákvað í dag að taka ekki þriðja sætið á framboðslista flokksins . Þá hefur Inga Ósk Jónsdóttir sem hafnaði í fimmta sæti í prófkjörinu einnig gefið það út fyrir nokkru að hún taki ekki sætið . Sveinbjörn Eyjólfsson , formaður kjörnefndar sagði í samtali við Skessuhorn eftir fundinn að nefndin hafi ekki komist að niðurstöðu en ákveðið að hittast á ný annað kvöld . Hann vildi á þessu stigi ekkert segja til um hver hugsanleg tillaga kjörnefndar yrði , en eins og kunnugt er verður kjördæmisþing Framsóknarflokks í NV kjördæmi haldið á Reykjum í Hrútafirði á laugardag og þá muni framboðslistinn verða ákveðinn .